Til midnat klapper fodboldens transfervindue i, og dermed er der kun timer tilbage for AaB at handle ind til det altafgørende forår. Klubben er hele syv point efter 10. pladsen i Superligaen, der betyder redning. I øjeblikket forbereder klubben sig på 'Operation Overlevelse' i Spanien, men ikke kun på banen er der heftig aktivitet. Det er der også hos købmanden, AaBs direktør og fungerende sportchef, Thomas Bælum - og hans telefon ikke mindst. Noget kunne nemlig tyde på, der ikke er handlet færdig. Drømme transfer i vente? Både Skysports og Ekstra Bladet melder, at AaB er tæt på at hente midtbaneprofilen Oliver Abildgaard hjem. Og SkySports Scotland melder handlen næsten på plads. Aalborggensiske Abildgaard er ejet af russiske Rubin Kazan og udlejet til storklubben Celtic, men her er spilletiden sparsom. TV2 Nords udsendte reporter fortæller, at Bælum har været på træningsbanen hele formiddag og overværet træningen. Men han telefonerer og sms’er hyppigt. Siden Abildgaard forlod AaB, har han været blandt den stærke russiske ligas bedste midtbanespillere, ligesom også Kasper Hjulmand har haft ham med landsholdet flere gange. Ikke noget konkret Overfor TV2 Nords udsendte reporter vil AaB ikke bekræfte det potentielle scoop. Fungerende sportschef, Thomas Bælum, siger dog: - Vi forventer ikke det store, men der kan pludselig opstå en mulighed. Lige nu er der ikke noget konkret, siger Thomas Bælum. AaB har rustet heftigt op med tilgange af både Kasper Jørgensen, Rasmus Thelander og Nicklas Helenius. På træningsbanen i det spanske, hvor TV2 Nord i øjeblikket er til stede, træner både norske Iver Fossum og unge Theo Sander, der begge har været sat i forbindelse med et skifte væk. Det tyder det altså ikke på lige nu, da de ikke er taget ud af træningen.

Referat:
Masser af aktivitet, men intet konkret. Flere melder dog scoop på trapperne.